CWT เล็งซื้อหุ้นผู้ประกอบกิจการแปรรูปไม้ยูคาลิปตัส หวังนำเปลือกไม้ป้อนโรงไฟฟ้า
CWT เล็งซื้อหุ้น 20% ใน “บ.แก้วลำดวนกรุ๊ป” ผู้ประกอบกิจการแปรรูปไม้ยูคาลิปตัส หวังนำเปลือกไม้ป้อนโรงไฟฟ้าชีวมวล
3 ธ.ค. 2558

บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า ที่ประชุมคณะกรรมการบริษัทในวันที่ 3 ธ.ค.มีมติให้เข้าทำสัญญาเพื่อเข้าศึกษาความเป็นไปได้ในการเข้าลงทุนซื้อหุ้นจำนวนไม่เกินร้อยละ 20 ในบริษัท แก้วลำดวนกรุ๊ป จำกัด โดยบริษัทอยู่ระหว่างการเจรจาหารือและเข้าศึกษาความเป็นไปได้ในบริษัทดังกล่าว เนื่องจากบริษัทดังกล่าวดำเนินธุรกิจเกี่ยวกับผลิต และจำหน่ายไม้แปรรูปจากไม้ยูคาลิปตัส (ชิ้นไม้สับ) ซึ่งเปลือกไม้ที่เหลือจากกระบวนการผลิต สามารถนำไปเป็นเชื้อเพลิงสำหรับโรงไฟฟ้าชีวมวลได้
ทั้งนี้บริษัทพิจารณาแล้วเห็นว่าธุรกิจดังกล่าวเป็นโอกาสในการลงทุนในอนาคตของบริษัท ซึ่งจะได้รับประโยชน์จากแหล่งวัตถุดิบในการผลิตเชื้อ เพลิงเพื่อสนับสนุนโรงไฟฟ้าของบริษัทในระยะยาว โดยกำหนดสัดส่วนการลงทุนของบริษัทจำนวนไม่เกินร้อยละ 20 ขณะนี้อยู่ระหว่างการทำสัญญาเพื่อศึกษาความเป็นไปได้ในการเข้าลงทุน ซึ่งบริษัทจะต้องชำระเงินประกันจำนวน 30,000,000 บาท ก่อนการเข้าศึกษาที่จะเกิดขึ้นภายในเดือนธันวาคม 2558